মেহেরপুর সংবাদদাতা : মেহেরপুর মুজিবনগর স্মৃতিসৌধে মুক্তিযুদ্ধে শহীদ মুক্তিযোদ্ধাদের প্রতি শ্রদ্ধা জানিয়ে ঐতিহাসিক মুজিবনগর দিবসের আনুষ্ঠানিক উদ্বোধন করেন জাতীয় নেতৃবৃন্দ। গতকাল মঙ্গলবার সকাল পোনে ১১ টায় বাংলাদেশ আওয়ামীলীগের উপদেষ্টা ও শিল্পমন্ত্রী আমির হোসেন আমু, প্রেসিডিয়াম সদস্য ও স্বাস্থ্য মন্ত্রী মোহাম্মদ নাসিম, মুক্তিযুদ্ধ বিষয়ক মন্ত্রী একে এম মোজাম্মেল হক, বাংলাদেশ আওয়ামীলীগের যুগ্ম সাধারণ সম্পাদক মাহবুব উল আলম হানিফ সহ কেন্দ্রীয় নেতারা স্মৃতিসৌধে শ্রদ্ধাঞ্জলী নিবেদন করেন। পরে জাতীয় সঙ্গীতের সুরে তারা জাতীয় পতাকা ও দলীয় পতাকা উত্তোলন করেন। জাতীয় পতাকা উত্তোলন শেষে গার্ড অব অনার প্রদান করা হয় এবং পুলিশ, বিজিবি ও বিভিন্ন শিক্ষা প্রতিষ্ঠানের শিক্ষার্থীরা কুচকাওয়াজ পরিবেশন করেন। পরে আনছার ও ভিডিপি সদস্যদের পরিবেশনায় জল মাটি ও মানুষ শীর্ষক গীতিনাট্য উপস্থাপন করা হয়। পরে শেখ হাসিনা মঞ্চে দিবসটির তাৎপর্য তুলে ধরে আলোচনা সভা সভাপতিত্বে করেন স্বাস্থ্যমন্ত্রী মোহাম্মদ নাসিম, প্রধান অতিথির বক্তব্য দেন শিল্পমন্ত্রী আমির হোসেন আমু। তিনি বলেন, এই বাংলাদেশে আর কোনো দিন তত্ত্বাবধায়ক সরকার আসবে না। বিএনপিকে নির্বাচনে আসতেই হবে। নইলে দলের অস্তিত্ব থাকবে না। বিধায় শেখ হাসিনার অধিনে নির্বাচনে আসতে হবে বিএনপিকে। বাংলাদেশ আওয়ামীলীগের যুগ্ম সাধারণ সম্পাদক মাহবুব উল আলম হানিফ বলেন, বেগম খালেদা জিয়াকে দুর্নীতির দায়ে ৫ বছর জেল হয়েছে। সরকারের এখানে কোনো হাত নেই। আইনের মাধ্যমে তাকে বের হয়ে আসতে হবে। এছাড়াও স্থানীয় নেতৃবৃন্দ বক্তব্য দেন। এর আগে সূর্যাদয়ের সাথে সাথে মুজিবনগর স্মৃতিসৌধে জাতীয় পতাকা উত্তোলন করেন জেলা প্রশাসক পরিমল সিংহ। এ সময় পুলিশ সুপার আনিছুর রহমান, মুজিবনগর উপজেলা নির্বাহী কর্মকর্তা নাহিদা আক্তার উপস্থিত ছিলেন।